JY LEES NOU Byna 24 jaar oorsee, maar steeds Suid-Afrikaners in murg en been
Mariette Smith vertel van hul gesin se avonture oorsee. Hulle woon tans in Al Ain in die Verenigde Arabiese Emirate. Pieter, haar man, het 'n goeie geleentheid as ingenieur in die IT-bedryf daar gekry.
Ons is 24 jaar getroud en het 4 kinders: Mia (20), Danielle (17), Francois (14) en Estelle (11). Ek en Pieter het as studente op Tukkies ontmoet. Mia is tans 'n tweedejaarstudent in B.Sc. menslike lewenswetenskappe op Stellenbosch. Danielle, Francois en Estelle het pas "Year 12", "Year 9" en "Year 7" voltooi in 'n internasionale skool met 'n Britse kurrikulum hier in Al Ain.
So tussendeur werk en kinders grootmaak, het ons die hele Amerika platgery en soveel as moontlik gesien en beleef. Ons het al die groot stede van Amerika besoek en was 'n hele paar keer in Walt Disney World in Orlando en ook in Disneyland in Los Angeles. Ons was twee keer by die Grand Canyon, het 'n paar keer op die Mississippi gevaar, was by rodeo's in Texas, het al die state in die "Old South" besoek, was by die Niagara-valle, die Statue of Liberty en Ellis Island, en het al die besienswaardighede in Washington DC 'n paar keer besoek.
Ons het deur Hollywood en Los Angeles gery en op Route 66 gery. Ons het sneeustorms, hittegolwe en tornado's beleef en 'n paar keer erg verdwaal in die groot stede. Ons het ook al die verskillende state se kos en aksente beleef.
Ons woon in 'n baie veilige dorp. Die misdaadsyfer is baie laag in die hele land en hier's byvoorbeeld geen diefwering of alarms by huise nie. Dis veilig om in die aande tot laat op straat te wees en hier is die minimum diefstal en inbrake. Sedert ons hier woon, het ons ook meer van Europa, Asië en die naburige lande gesien. Ons geniet die diversiteit van die gemeenskap ook baie, want dit verbreed 'n mens se uitkyk op die lewe. Ons kinders se maats kom van oor die hele wêreld en hulle leer baie van mekaar se taal en kultuur.
Baie mense kan nie Engels praat of selfs verstaan nie. Die algemene spreektaal is Arabies en mense praat ook Oerdoe, Farsi, Filippyns, Hindi en 'n paar Europese tale. 'n Mens sukkel dikwels om te kommunikeer en dit lei tot heelwat misverstande. Die eienaars van kleiner restaurante en winkels sukkel met die direkte vertaling van hul taal na Engels en mens sien partykeer die snaaksste name.
Die Emirati-mans mag tot 4 vroue hê en hulle het ook vreeslik baie kinders by elk van die vroue. Daar's baie Arabiere wat met hul niggies en neefs trou om die familie-bloedlyn "suiwer" te hou. Ons moes ook al 'n paar keer verduidelik dat ons nie daarin belangstel om ons dogters te verkoop nie.
In Al Ain sien 'n mens elke nou en dan 'n kameel wat losgebreek het van die trop en per ongeluk in die straat beland het. Al die motors stop dan en wag dat die kameel veilig uit die pad is. Hier is kos en restaurante van reg oor die wêreld om uit te kies. Party goed lyk nie asof mens dit kan eet nie, want dit lyk asof dit kan terugpraat of weghardloop!
Ons beskou onsself nog altyd as Suid-Afrikaners. Die kinders was nooit eintlik in Suid-Afrika in die skool nie, maar praat, lees en skryf vlot Afrikaans. Ons seun speel rugby. Ons braai so veel as moontlik vleis - wel in die winter, want dan is dit koel genoeg. Ons koop biltong, droëwors en Ouma Beskuit by die internasionale winkel. Mia studeer op Stellenbosch en as Danielle klaar is met matriek, wil sy ook 'n Matiestudent word.